**Veiledning angående søknader for personer som søkes godkjent på grunnlag av personlige kvalifikasjoner**

Regler om godkjenning av personer til prestestillinger på bakgrunn av særlige kvalifikasjoner ble fastsatt av Kirkemøtet 16. november 2021.

Søknader etter dette regelverket behandles av Evalueringsnemnda. Evalueringsnemnda har etter omleggingen ordinært ett møte i året, medio mars. Søknadsfrist for søknader til behandling i møtet er ***1. februar***.

Kirkerådet er sekretariat for Evalueringsnemnda. Søknader sendes via Public 360. Søknad kan også sende via e-Dialog: <https://kirken.no/nb-NO/om-kirken/slik-styres-kirken/kirkeradet/eDialog/> eller med post til: Kirkerådet, Postboks 799 Sentrum, 0106 Oslo.

Evalueringsnemnda innkaller den det søkes for til samtale. Utgiftene dekkes av søkende biskop.

Personer som godkjennes av evalueringsnemnda anses som kvalifisert til å søke om opptak til praktisk-teologisk utdanning (PTU) dersom de har en bachelorgrad med fordypning i teologiske fag, minimum 80 studiepoeng. Personer som ikke oppfyller kravet over, vil få tilbud om et kurs i regi av Kirkerådet som i innhold og omfang tilsvarer siste semester av PTU eller annen oppfølging som kan føre frem til at de kvalifiserer til å fullføre PTU. Det forutsettes uansett at alle som blir godkjent av evalueringsnemnda, enten i forkant eller etterkant av godkjenningen fullfører 60 studiepoeng teologiske fag som er kravet for opptak på første semester av PTU.

Det vil være tilsettingsorganet og ikke evalueringsnemnda som tar stilling til om kravene for tilsetting er til stede.

Det vil være biskopen og ikke evalueringsnemnda som etter samtale med vedkommende beslutter om vedkommende kan ordineres til prestetjeneste, jf. Tjenesteordning for biskop § 8.

**Innholdet i søknaden**

Som grunnlag for Evalueringsnemndas behandling bes biskopens søknad inneholde følgende:

1. Biskopens anbefaling og en redegjørelse for hvilke kriterier som ligger til grunn for biskopens søknad. Det skal foreligge helt særlige grunner for vedkommendes tjeneste, og biskopen bes om å utdype hvordan den omsøkte møter kravene som er nevnt i teksten på forskriften:

* Vedkommende må ha personlige forutsetninger som gjør at vedkommende utvilsomt er særlig kvalifisert for å utføre prestetjeneste i Den norske kirke.
* Det må foreligge et særlig kirkelig behov for vedkommendes tjeneste.

Biskopen bes uttale seg om vedkommendes forutsetning for å gjennomføre praktisk-teologisk utdanning.

Biskopen bes også omtale årsakene til at den det søkes for ikke eller vanskelig kan oppnå tilstrekkelig formell kompetanse til å bli ordinert.

1. En begrunnelse for ønsket om å gå inn i prestetjeneste fra den personen det søkes for, samt en egenvurdering av egnethet for denne tjenesten.
2. Komplett CV over omsøkte, som inneholder vedkommendes post- og epostadresse, tlf.nr og personnummer. Dessuten relevant utdanning og yrkeserfaring samt praksis og erfaring fra kirkelig virksomhet.
3. Vitnemål, attester og anbefalinger som viser at den personen det søkes for har personlige forutsetninger som gjør vedkommende særlig kvalifisert. Dette omfatter også vedkommendes reelle teologiske kunnskap og innsikt.
4. Andre vedlegg: Prekener, andakter, oppgaver, artikler mv. som den omsøkte har forfattet.

Vedleggene til søknaden nummereres og legges i den rekkefølge som er angitt over.

10.08.2022